Fjölgað hefur í hópi eldra fólks sem leitar með sjálfsvígshugsanir til Píeta-samtakanna og hvern virkan dag eru 15 viðtöl veitt fólki í sjálfsvígshugleiðingum. Alþjóðlegur forvarnadagur sjálfsvíga er í dag og sjónum er beint að forvörnum og stuðningi við aðstandendur.
Tilgangur dagsins er að stuðla að forvörnum gegn sjálfsvígum og minnast þeirra sem fallið hafa fyrir eigin hendi. Í ár er áhersla lögð á stuðning í kjölfar sjálfsvígs.
Kristín Ólafsdóttir er framkvæmdastjóri Píeta- samtakanna:
Við erum svona svolítið að reyna að vekja athygli á mikilvægi þess að hlúa að þeim sem missa ástvin í sjálfsvígi.
Á síðasta ári sviptu 47 Íslendingar sig lífi. Ekki liggja fyrir upplýsingar um fjöldann það sem af er þessu ári.
Það eru náttúrulega afskaplega margir sem leita til okkar og gefur það til kynna að margir eru að glíma við sjálfsvígshugsanir. Við erum að meðaltali að veita svona 300 einstaklingsviðtöl á mánuði og í dag erum við með 158 einstaklinga sem eru að þiggja stuðning eða meðferð hjá okkur.
Þetta er fólk á öllum aldri og af öllum kynjum, en flestir eru á aldrinum 20-30 ára.
Og við erum að sjá ýmsar breytingar, meðal annars hjá eldri kynslóðinni.
Er þá fólk sem er komið yfir miðjan aldur meira að leita til ykkar? Já.
Langir biðlistar eru eftir geðheilbrigðisþjónustu, bæði í opinberri þjónustu og hjá einkareknum stofum. Kristín segir að margir sem leita til Píeta-samtakanna hafi beðið lengi eftir aðstoð í kerfinu.
Við trúum því ekki að fólk sem langar ekki til að lifa geti beðið. Þannig að við reynum að koma öllum að sem allra fyrst.
Á hverjum degi koma 15 manns í sjálfsvígshugleiðingum í viðtal hjá ráðgjöfum Píeta-samtakanna. Eldra fólki í þessum hópi hefur fjölgað. Alþjóðlegur forvarnadagur sjálfsvíga er í dag.